Særavtale om medregning av permisjon uten lønn og annet midlertidig fravær som pensjonsgivende tjenestetid i Statens pensjonskasse (permisjonsavtalen)

Hyperkoblinger til lover går til lovdata.no.

Avtale om medregning av permisjon uten lønn og annet midlertidig fravær som pensjonsgivende tjenestetid i Statens pensjonskasse (permisjonsavtalen) er en avtale inngått med hjemmel i [lov om Statens pensjonskasse § 20 første ledd bokstav d](https://lovdata.no/lov/1949-07-28-26/§20). Avtalen fastsetter den tid som kan medregnes som pensjonsgivende tjenestetid i Statens pensjonskasse når medlemmet har hel eller delvis permisjon eller annet tilsvarende midlertidig fravær uten lønn.

Det er nødvendig for Statens pensjonskasse, til enhver tid, å ha korrekte stillingsopplysninger om det enkelte medlemmet. Den enkelte arbeidsgiver må derfor innrapportere pensjonsgivende permisjoner til Staten pensjonskasse fortløpende.

Digitaliserings- og forvaltningsdepartementet og hovedsammenslutningene ble i forhandlingsmøte 16. desember 2024 enige om ny «Avtale om medregning av permisjon uten lønn og annet midlertidig fravær som pensjonsgivende tjenestetid i Statens pensjonskasse». Avtalen videreføres uendret og gis virkning fra og med 1. januar 2025 til og med 31. desember 2027.

Avtalen, med departementets kommentarer i fotnoter, er som følger:

Denne avtalen fastsetter den tid som kan medregnes som pensjonsgivende tjenestetid i Statens pensjonskasse når medlemmet har hel eller delvis permisjon​[[1]](#footnote-1) eller annet tilsvarende midlertidig fravær uten lønn. Permisjon eller midlertidig fravær med delvis lønn sidestilles med permisjon uten lønn.

Reglene om permisjon i Hovedtariffavtalen i staten (HTA), Hovedavtalen i staten (HA) og aktuelle særavtaler i staten er retningsgivende for hvordan de enkelte punkter i avtalen er å forstå.

Denne avtalen er gitt med hjemmel i [lov om Statens pensjonskasse § 20 første ledd bokstav d](https://lovdata.no/lov/1949-07-28-26/§20).

I Medregningsperioder

1. Det foretas medregning av tid inntil tre år ved:
2. militærtjeneste, sivilforsvarstjeneste, siviltjeneste og polititjeneste​[[2]](#footnote-2)
3. sykdom i familien​[[3]](#footnote-3)
4. fravær på grunn av streik
5. Det foretas medregning av tid ved:
6. omsorgspermisjon for barn​[[4]](#footnote-4) inntil fire år
7. Studiepermisjon som arbeidsgiver vurderer er relevant for stillingen[[5]](#footnote-5)
8. ved flytting på grunn av ektefelles, registrert partners eller samboers beordringsplikt, arbeid i utenrikstjenesten​[[6]](#footnote-6) eller godkjent internasjonal organisasjon etter punkt 3, inntil fire år.
9. arbeid som utenlandslektor inntil fire år[[7]](#footnote-7).
10. Det foretas medregning av tid inntil fem år ved:
11. arbeid for internasjonale organisasjoner i utlandet​[[8]](#footnote-8)
12. Det foretas medregning av tid ved verv og ved ansettelse i tjenestemannsorganisasjon slik:
13. ved ansettelse i tjenestemannsorganisasjon inntil fire år, eller for den som er valgt, for vervets varighet​[[9]](#footnote-9)
14. utførelse av kommunale og fylkeskommunale verv, for vervets varighet
15. utførelse av verv som domsmann/meddommer, for vervets varighet.
16. Statens pensjonskasse kan etter søknad i særlige tilfeller forlenge medregningsperioden etter punkt 3.   
    Departementet​[[10]](#footnote-10) kan gi retningslinjer.
17. Departementet​[[11]](#footnote-11) eller den departementet bemyndiger kan etter søknad fastsette at andre permisjoner/annet fravær enn nevnt i del I punktene 1 til 4 skal regnes som pensjonsgivende tjenestetid[[12]](#footnote-12).​

II Medlemsinnskudd og arbeidsgiverandel

Medlemmet skal ikke betale medlemsinnskudd for den tid som medregnes etter avtalen del I punktene 1 til 3.

Ved medregning etter punkt 4 a) skal tjenestemannsorganisasjonen betale medlemsinnskudd av pensjonsgrunnlaget for stillingen/vervet i organisasjonen.

Ved medregning etter punkt 4 b og c) skal den arbeidsgiveren som gir permisjon betale medlemsinnskudd og arbeidsgiverandel av pensjonsgrunnlaget i stillingen hos denne.

Ved medregning etter punktene 5 og 6 kan departementet​[[13]](#footnote-13) fastsette at medlemsinnskudd skal betales av medlemmet, i så fall av pensjonsgrunnlaget i stillingen medlemmet har permisjon fra.

III Pensjonsgivende tjenestetid m.m.

Når et medlem har hatt flere fravær som omfattes av samme punkt under avtalen del I punktene 1 til 3, kan samlet medregning etter det enkelte punkt ikke overstige den fastsatte maksimale medregningsperiode. Unntak kan skje ved vedtak etter punkt 5. Ved alle fravær starter medregningen fra begynnelsen av første aktuelle periode.

Inntreffer et pensjonstilfelle i permisjonstiden, skal pensjonen beregnes av det pensjonsgrunnlaget som gjaldt ved permisjonens begynnelse, oppregulert til dagens dato. For periode med medregning etter punkt 4 a) skal pensjonen beregnes av medlemmets faste arbeidsinntekt i tjenestemannsorganisasjonen.

Det er et vilkår for medregning av tjenestetid at medlemmet samtidig er trygdet etter lov om folketrygd, jf. likevel [lov om Statens pensjonskasse § 6 andre punktum](https://lovdata.no/lov/1949-07-28-26/§6), hvor departementet​[[14]](#footnote-14) i særlige tilfeller kan gjøre unntak og fastsette regler om innskuddsbetaling etter særskilt fastsatt sats (medlemsinnskudd etter særskilt sats)[[15]](#footnote-15).

IV Avtaleperiode

Avtalen gjelder fra 1. januar **2025** til og med 31. desember **2027**. Avtalen kan deretter sies opp av hver av partene med tre måneders varsel.

V Overgangsbestemmelser

For permisjoner som er påbegynt før 1. juli 2013 gjelder de regler som gjaldt tidligere selv om permisjonstiden varer utover dette tidspunkt.

Protokolltilførsel fra Kommunal- og distriktsdepartementet:

KDD viser til arbeidet med omlegging av premiesystemet i SPK og avtalens romertall II andre avsnitt. KDD mener at det er prinsipielt uheldig at staten subsidierer tjenestemannsorganisasjonene ved at disse ikke betaler arbeidsgiverandel for statlige ansatte som har permisjon fra stilling i staten, for å ha verv i, eller være ansatt i, en tjenestemannsorganisasjon.

1. Departementets kommentar: Hvis et medlem i permisjonstiden blir ansatt i stilling med en arbeidstid lavere enn 14 timer per uke/ 35 % av full stilling, gir dette rett til medlemskap i Statens pensjonskasse, og det skal trekkes medlemsinnskudd for dette. Dette gjelder også hvor vedkommende har delvis permisjon med reststilling under nevnte grense. [↑](#footnote-ref-1)
2. Departementets kommentar: Militært personell som tjenestegjør i utlandet, vil være medlem i Statens pensjonskasse dersom de lønnes av arbeidsgiver som har pensjonsordning for sine ansatte i Statens pensjonskasse. Dersom dette ikke er tilfelle vil de kunne søke om medregning etter punkt 3 a. [↑](#footnote-ref-2)
3. Departementets kommentar: Med familie menes ektefelle, registrert partner, samboer, barn, foreldre/svigerforeldre og besteforeldre. [↑](#footnote-ref-3)
4. Departementets kommentar: Det foretas medregning av tid inntil ett år for hvert barn ved fødsel og adopsjon når medlemmet får utbetalt engangsstønad. Dette gjelder også utover samlet medregning etter avtalen del III første avsnitt. Engangsstønad utbetales i de tilfeller hvor det ikke er opparbeidet rett til foreldrepenger. I tid med permisjon med lønn etter hovedtariffavtalene i staten § 19, følger retten til medregning av lov om Statens pensjonskasse § 20 bokstav c. [↑](#footnote-ref-4)
5. Departementets kommentar: Med studiepermisjon menes utdanning/ videreutdanning som har betydning for arbeidstakerens nåværende stilling i staten, eller i en sammenlignbar statlig stilling. [↑](#footnote-ref-5)
6. Departementets kommentar: Med utenrikstjenesten menes utenlandstjeneste for ansatte i Utenriksdepartementet og ansatte ved norske delegasjoner. [↑](#footnote-ref-6)
7. Departementets kommentar: Med utenlandslektor menes utenlandslektorat ved universitet og høyskoler i utlandet, forvaltet av Direktoratet for høyere utdanning og kompetanse. Tilsvarende vil kunne gjelde for seksjonsledere ved videregående skoler knyttet til en ordning i regi av Statsforvalteren i Agder i henhold til fransk-norsk avtale. [↑](#footnote-ref-7)
8. Departementets kommentar: Med internasjonale organisasjoner menes organisasjoner hvor flere land er representert, og hvor den norske stat har særlige interesser, for eksempel organisasjoner innenfor FN, EU/EØS og NATO. [↑](#footnote-ref-8)
9. Departementets kommentar: Det vises til hovedavtalen i staten § 40 og § 41 om rett til permisjon for tillitsvalgte og ansatte i arbeidstakerorganisasjoner. [↑](#footnote-ref-9)
10. Departementets kommentar: Med departementet menes i denne avtalen Digitaliserings- og forvaltningsdepartementet (DFD) (daværende Kommunal- og distriktsdepartementet (KDD)). [↑](#footnote-ref-10)
11. Departementets kommentar: Se note 9. [↑](#footnote-ref-11)
12. Departementets kommentar: Eksempel på permisjon som kan medregnes er blant annet ved arbeid i humanitære organisasjoner i utlandet (Røde Kors, Norsk Folkehjelp mv.) [↑](#footnote-ref-12)
13. Departementets kommentar: Se note 9. [↑](#footnote-ref-13)
14. Departementets kommentar: Se note 9. [↑](#footnote-ref-14)
15. Departementets kommentar: Det er viktig at forholdet til folketrygden er avklart før permisjonens start, slik at spørsmålet om eventuell innskuddsbetaling etter særskilt sats er avklart. Medlemskapet i folketrygden vil i mange tilfeller opphøre under opphold i utlandet. Dette gjelder som hovedregel når medlemmet arbeider hos og lønnes av utenlandsk arbeidsgiver, se avtalen punkt 3a) om arbeid i internasjonale organisasjoner og punkt 2d om utenlandslektor i utlandet. Regelverket om medlemskap i folketrygden under utenlandsopphold er omfattende. NAV internasjonalt kan gi nærmere opplysninger.   
      
    Dersom man ikke er medlem av norsk folketrygd (pliktig eller frivillig), kan perioden med ulønnet permisjon kun medregnes i Statens pensjonskasse dersom medlemmet innbetaler medlemsinnskudd etter særskilt sats. Dette gjelder uavhengig av om medlemmet har inntekt i perioden eller ikke. Medlemsinnskudd etter særskilt sats kommer i tillegg til det ordinære medlemsinnskuddet, og er uavhengig av om det ordinære medlemsinnskuddet skal innbetales eller ikke. [↑](#footnote-ref-15)